སྒྲ་བླའི་གོ་མཚོན་སྣ་དགུ་ཡོན་བདག་ལ་འགོད་ཚུལ་ལས།ཀྱེེ་དགྲ་ལྷ་གཉན་པོ་འཁོར་བཅས་ལ།།མཆོད་གཏོར་ཕུད་བའི་བྱིན་རླབས་ཀྱིས།།བདག་ཅག་དཔོན་སློབ་ཡོན་མཆོད་རྣམས།།ཕ་རོལ་དགྲ་ལ་འཐབ་ཙ་ན།།དགྲ་བོ་ངར་མའི་དོན་སྙིང་ཕྱུངས།།དགྲ་རྟ་མགྱོགས་པའི་དཔུང་བ་ཆོག།དགྲ་མཚོན་རྣོན་པོའི་རྐེད་ནས་ཆོད།།དགྲ་དཔུང་ཐལ་བའི་རྡུལ་དུ་རློགས།།དཔའ་དང་རྒྱལ་ཁ་རང་ལ་བྱིན།།གྱོད་དང་ཕམ་ཁ་དགྲ་ལ་ཕོབས།།ཞེས་གསུངས་པ་ལྟར་དགྲ་ལྷ་ཞེས་པ་ནི་དམག་འཁྲུག་ལ་མགོན་སྐྱབས་བྱེད་པའི་གདོད་མའི་ལྷ་ཞིག་གི་མིང་སྟེ་དགྲ་ལྷའམ་དགྲ་བླ་བཅུ་གསུམ་ཞེས་པའི་དབྱེ་བ་འདྲེན་ཚུལ་ཡོད་པ་དང་།ངག་རྒྱུན་ཏུ་ཕོ་ལྷ་དང་དགྲ་ལྷ།མོ་ལྷ་དང་ཟས་ལྷ་ཞེས་བརྗོད་པ་ལས་གནའ་དུས་ཕོ་ཡིན་ན་དམག་ལ་འགྲོ་དགོས་པ།དམག་ལ་སོང་ན་དགྲ་ལྷའི་དཔུང་གིས་སྐྱོབ་པ།མོ་ཡིན་ན་ཟས་གཡོ་སྐོལ་ལ་མཁས་པ་ལས་དམག་འཁྲུག་ལ་ཞུགས་མི་དགོས་པར་མཚོན་པ་དང་།རི་སྒང་མཐོ་ས་ནས་བསང་དུད་དང་འགྲོགས་ནས་རླུང་རྟ་མཁའ་ལ་སྤུར་སྐབས་ཀི་སྭོ།ལྷ་རྒྱལ་ལོ།ཞེས་ངར་སྐད་སྒྲོགས་པ་ཡང་ཕོ་སྐྱེས་ཡིན་ལ།ལྷ་རྒྱལ་ལོ་ཞེས་དགྲ་ལྷའི་དཔུང་གིས་སྐྱོབ་ནས་དགྲ་ལས་རྣམ་པར་རྒྱལ་བའི་འབོད་དོན་འདིར་དམག་འཁྲུག་དང་འབྲེལ་བའི་བསམ་དོན་ཞིག་གསལ་བར་མཚོན་པ་རེད།